11.02.2025

ПОКАНА ЗА ИЗРАЗУВАЊЕ ИНТЕРЕС ЗА УСЛУГИ

ЗА ПРИБИРАЊЕ ПОДАТОЦИ И АНАЛИЗА НА ПЕРСПЕКТИВАТА НА НАСТАВНИЦИТЕ ЗА КВАЛИТЕТОТ НА ОСНОВНОТО ОБРАЗОВАНИЕ

(реф.бр. MK-MES-472978-CS-CQS/003-25)

**Министерство за образование и наука**

**Проект за унапредување на основното образование- ПЕИП**

**Заем бр.: 9182-MK**

**Консултантски услуги- Консултантска компанија**

На Република Северна Македонија ѝ е одобрен заем од страна на Меѓународната банка за обнова и развој (Светска банка) за имплементација на Проектот за унапредување на основното образование. Дел од овие средства ќе бидат искористени за исплата на обврски што ќе произлезат од договор што ќе се склучи за обезбедување услуги за прибирање податоци и анализа на перспективата на наставниците за квалитетот на основното образование.

Консултантските услуги вклучуваат прибирање и анализа на податоци и информации добиени од страна на наставниците по однос на активностите за нивниот професионален развој што дополнително ќе го информира Министерството за образование и наука за неопходните чекори и активности кои ќе ги подобрат активностите и условите кои би го зголемиле квалитетот на основното образование. Проценето времетраење на договорот е 6 месеци. Детален опис на работните задачи на англиски јазик е достапен на ЕСЈН на https://e-nabavki.gov.mk/PublicAccess/home.aspx#/international-donor-announcements и на веб страната на Министерството за образование и наука: https://mon.gov.mk/peip

Министерството за образование и наука ги поканува соодветните компании/консултантски фирми („Kонсултанти”) да го изразат својот интерес за обезбедување на услугите. **Заинтересираните консултанти треба да достават информации/документи (портфолио на компанијата) со кои ќе се потврди дека ги исполнуваат бараните квалификации и соодветното искуство за извршување на услугите.** Квалификациите кои треба да ги поседува компанијата за да биде избрана на кратката листа на консултанти се:

1. Консултантот треба да биде компанија или организација со доволен број вработени и/или членови за прибирање податоци на целата територија на Република Северна Македонија за време на краткиот период на спроведување на договорот.
2. Консултантот треба да има капацитет за планирање и логистика за спроведување на истражувања од сличен обем. Консултантот исто така треба да има достапна мрежа од персонал за прибирање податоци на македонски и албански јазик како и персонал за внес на податоци
3. Консултантот треба да има најмалку 5 години искуство во подготовка на анкети за испитување на јавното мислење со 1000 или повеќе испитаници во Република Северна Македонија. Работно искуство на проекти финансирани од Светска банка или други меѓународни организации ќе се смета за предност. Слични проекти спроведени во областа на образованието исто така ќе се сметаат за предност.
4. Консултантот ќе треба да ги има на располагање и следните клучни експерти\*:

- тим лидер со најмалку пет години искуство во истражување, со познавање на методите на истражување и методологијата на спроведување анкети

- најмалку еден член на тимот со одлично познавање на SPSS, STATA или друг статистички софтвер и искуство во кодирање, внесување и обработка на податоци

- најмалку еден член на тимот кој е специјалист за образование за потребите на спроведување анкети од областа на образованието.

\*Во оваа прва фаза од постапката, со која се формира кратката листа на најквалификувани компании, професионалните биографии на кадарот нема да бидат поединечно евалуирани.

Консултантите може да се здружуваат со други фирми во форма на здружен настап или под-консултантство со цел зајакнување на квалификациите. Таквите здружувања може да бидат во форма на „група консултанти“ или „подконсултанти“. Во случај на „група консултанти“, членовите на групата ќе бидат групно евалуирани за потребите на формирање на кратката листа и ќе бидат заеднички и поединечно одговорни за извршување на услугите и сите членови ќе го потпишат договорот во случај на доделување на истиот на групата. Заинтересираните консултанти треба во своите изјави за интерес јасно да ја наведат структурата на нивното „здружување“ и обврските на секој од членовите и/или подконсултантите. Нејасните изјави за интерес во смисла на „во асоцијација/афилијација/соработка со“ и слично може да не бидат разгледувани при утврдување на кратката листа на најквалификувани фирми. Според принципот „една изјава за интерес од една консултантска фирма“, секоја фирма може да одлучи дали ќе учествува како подконсултант или како самостоен консултант или како партнер во група консултанти. Една фирма може да поднесе само една изјава за интерес во истиот процес на набавка и тоа како самостоен консултант или како партнер во група консултанти. Ниту една фирма не може да биде подконсултант во случај ако поднела изјава за интерес како самостоен конултант или како член во група консултанти за истиот процес на набавка. Фирма која се јавува како подконсултант може да учествува во повеќе од една изјава за интерес, но само како подконсултант.

Изборот ќе се врши врз основа на постапка за избор според квалификациите на консултантите (Selection Based on Consultants’ Qualifications) согласно процедурите за набавки на Светска банка дефинирани во Регулативата за набавки на Светска Банка за финансирање на инвестициски проекти („Регулатива за набавки“) (Procurement Regulations for IPF Borrowers dated July 2016, revised November 2017, and August 2018- “Procurement Regulations”).

Дополнителни информации може да се добијат на долунаведената адреса во работно време од 08:30 до 16:30.

**Изјавите за интерес (писмо за интерес и портфолио со организациски капацитет и референци на фирмата преку кои се претставува исполнетоста на горенаведените критериуми) на англиски или на македонски јазик треба да се достават во електронска форма најдоцна до 25.2.2025 година** на следните електронски адреси:

danijela.maneva@mon.gov.mk (CC: igor.krstevski@mon.gov.mk)

*(со назнака/предмет: Изјава за интерес по оглас бр. 003-25)*